**Turkama & Kumppanit Oy** (**T&K**) oli suomalainen mainostoimisto, jonka ympärille muodostunut **Advisor**-konserni kasvoi Suomen suurimpien mainostoimistoryhmittymien joukkoon 1970- ja 1980-luvuilla. Kauppaneuvos Yrjö Turkaman luoma yritysryhmä ajautui konkurssiin 1990-luvun alussa.

Turkama-mainostoimisto syntyi vuonna 1963 mainostoimisto SEKistä irtautuneiden viiden työntekijän (Yrjö Turkama, Matti Harkonmäki, Airi Hast, Rauno Ruotsinsalo ja Rauli Warto) perustamana. Sen ensimmäisiä asiakasyrityksiä olivat Tuottajain Lihakeskuskunta, Kone ja Koneen tuolloin omistama torniolainen Ke-Ri-nailonsukkatehdas.

Mainostoimiston sisaryritykseksi perustettiin 1964 T&K-tiedotuspalvelu, josta tuli myöhemmin itsenäinen Suomen Tiedotuspalvelu Oy (STP). Sen asiakkaina oli etenkin vaatetusteollisuuden merkkejä, kuten Ke-Ri Oy:n Amar-sukat, Mattisen Teollisuus Oy:n James-farkut ja turkulainen Kestilä.

Turkama & Kumppanit kasvoi nopeasti 1960-luvulla ja alkoi 1970-luvun puolivälissä hankkia omistukseensa muita mainos- ja viestintätoimistoja, kuten Lars Christiansson ja Pentti Alatalon AC-mainos ja AC-tiedotus, Suomen Ilmoituskeskus Ilmo ja lahtelainen Advisor. Myöhemmin Turkama-konserniin kuului jo yli kymmenen yritystä, joista muodostettu Advisor-konserni oli alan suurimpia yritysryhmiä. Vuonna 1987 Talouselämä-lehden imagotutkimuksessa Turkama & Kumppanit oli Suomen tunnetuin mainostoimisto. Yrjö Turkama sai kauppaneuvoksen arvon 1983.

Suomen 1990-luvun alun lamavuosina Advisor-ryhmä koki monen muun yrityksen tavoin konkurssin. Osa konsernin yrityksistä jatkoi toimintaansa vuonna 1992 tehtyjen MBO-kauppojen kautta. Marja-Liisa Rosberg osti AC-Tiedotuksen, joka toimii nyt nimellä AC-Sanafor. Erkki Yrjölä osti enemmistön Markkinointi Topitörmästä, joka myytiin pian ranskalaiselle Publicis-ryhmälle.

Turkama & Kumppaneiden pitkäaikaisia suuria asiakkaita olivat muiden muassa Canon sekä Silja Line, jolle Turkamalla löydettiin tunnusmusiikiksi 1970-luvulta asti käytetty Francis Lain sävelmä "Un homme et une femme".

Lähteet
-------

* Heinonen, Visa ja Konttinen, Hannu: *Nyt uutta Suomessa! Suomalaisen mainonnan historia*. Helsinki: Mainostajien liitto, 2001.

### Viitteet

1. 1 2  Heinonen & Konttinen s. 165
2. ↑  Martti Pesonen: Sukista se alkoi ProCom viestinnän ammattilaiset ry.  Arkistoitu 3.11.2013. Viitattu 29.9.2013.
3. ↑  Heinonen & Konttinen s. 255
4. ↑  Päivi Vihma: Ikivihreä SEK  7.3.2002. Talouselämä.  Arkistoitu 2.11.2013. Viitattu 1.11.2013.
5. ↑  Heinonen & Konttinen s. 257–258
6. ↑  SKS Biografiakeskus: Kauppaneuvokset
7. ↑  AC-tiedotuksen virstanpylväät Viestintätoimisto AC-Sanafor.  Arkistoitu 4.11.2013. Viitattu 29.9.2013.
8. ↑  Mainoskonserni Advisor konkurssiin.  *Helsingin Sanomat*, 11.4.1992, s. 28. Näköislehden aukeama (tilaajille).
9. ↑  Vedenpää, Ville: Silja Line laittoi legendaarisen tunnuskappaleensa vaihtoon – kyse "ei varsinaisesti" rahasta *Yle Uutiset*.  30.5.2018. Viitattu 4.6.2018.
10. ↑  Koski, Sami: Un homme et une femme (Lähde: Merellä, lehti Silja Linen kanta-asiakkaille 3/2000.) *Valkeat laivat -blogi*.  8.8.2016.  Arkistoitu 2.7.2017. Viitattu 4.6.2018.

Aiheesta muualla
----------------

* Henttinen, Annastiina: Kauppaneuvos Yrjö Turkama (1932–). *Suomen talouselämän vaikuttajat* -verkkojulkaisu (maksullinen). 18.12.2013. Suomalaisen Kirjallisuuden Seura. (maksullinen)